Zika-virus: Wydverspreide oordrag glo onwaarskynlikAedes-muskiete word bestudeer Foto: Felipe Dana/Associated Press Die Amerikaanse sentrums vir siektebeheer (CDC) het gesê die VSA sal waarskynlik nog gevalle van die Zika-virus aanmeld, maar wydverspreide oordrag is glo onwaarskynlik in dié land. “Ons verwag ongelukkig dat Puerto Rico en die Amerikaanse Maagde-eilande waarskynlik baie infeksies van dié virus sal beleef, en talle Amerikaanse reisigers sal met Zika-infeksies terugkeer,” het Tom Frieden van die CDC Maandag in ŉ meningstuk gesê, wat deur CNN gepubliseer is. Die Zika-virus word deur muskiete oorgedra. Frieden het verduidelik dit is waarskynlik dat geïsoleerde gevalle van die virus – wat hoofsaaklik swanger vroue en fetusse beïnvloed en breinskade in pasgebore babas veroorsaak, binnekort in Amerika gesien sal word. Hy het egter bygevoeg ŉ wydverspreide oordrag van die virus blyk onwaarskynlik te wees. Amerika het intussen aangekondig dat hy twee inentings vir die virus ondersoek en kliniese proewe sal in 2017 begin. Die Wêreldgesondheidorganisasie (WGO) het Maandag met ŉ krisisvergadering begin om te bepaal of die Zika-virus as ŉ wêreldwye gesondheidsnoodtoestand afgekondig moet word. Die laaste keer wat die VN se gesondheidsagentskap ŉ noodtoestand afgekondig het, was in 2014 tydens die Ebola-uitbreking in Wes-Afrika. ŉ Soortgelyke afkondiging is die vorige jaar oor polio gedoen. Dr. Margaret Chan, direkteur-generaal van die WGO, het gesê die vlak van kommer is “uiters hoog”, alhoewel daar nog nie bewyse is dat Zika verantwoordelik is vir die toename in die aantal babas wat in Brasilië gebore word met ongewone klein koppe nie. WGO-beamptes het gesê dit kan tussen ses en nege maande duur voor wetenskaplike bewyse gevind kan word. Lees alle vorige berigte oor die Zika-virus op Maroela Media.